**Malcolm Scott Carpenter** (\* 1. máj 1925, Boulder – † 10. október 2013, Denver) bol americký astronaut, skúšobný pilot, námorný dôstojník a pilot, letecký inžinier a akvanaut. Bol jedným z pôvodnej sedmičky astronautov programu Mercury, ktorých NASA vybrala v apríli 1959. Carpenter bol druhým Američanom (po Johnovi Glennovi) na obežnej dráhe Zeme a celkovo štvrtým Američanom vo vesmíre po Alanovi Shepardovi, Gusovi Grissomovi a Glennovi.

Život
-----

Scott sa so svojou ťažko chorou mamou (mala tuberkulózu) prisťahoval k starému otcovi Vic Noxonovi do Boulderu v štáte Colorado z predchádzajúceho bydliska v New Yorku. V detskom veku bez rodičovského dozoru občas kradol v obchodoch a sám neskôr priznal, že bol uličníkom. Starý otec, vážený redaktor amerického západu, ho naučil základom života v prírode. Matka neskôr zostala v sanatóriu, otca videl len zriedka, iba cez letné prázdniny a starý otec zomrel. Staral sa o seba sám. Bol vynikajúcim jazdcom na koni, lyžiarom a tanečníkom.

Počas druhej svetovej vojny maturoval, vo vojenskej škole začal lietať. Potom pokračoval v štúdiu na Coloradskej univerzite v Bouldere. Učenie mu nešlo, prepadal. Pracoval ako pomocný robotník, potom nasledovala automobilová havária a pobyt v nemocnici. Keď sa vrátil, pustil sa naplno do štúdia a v roku 1948 sa oženil s Rene Priceovou, s ktorou mal štyri deti. Znova sa vrátil k armáde a absolvoval letecký výcvik. Lietal na hliadkové lety z Aljašky a Japonska pozdĺž hraníc Sovietskeho zväzu a Číny.

V roku 1954 bol prijatý do námornej školy skúšobných pilotov v Patuxent River v Marylande. Po dvoch rokoch strávených v lietadlách bol poslaný do námornej školy a stal sa dôstojníkom leteckej spravodajskej služby. Hneď na to dostal pozvánku medzi budúcich astronautov. V NASA bol od 9. apríla 1959. 

### Let do vesmíru

Štart letu Mercury-Atlas 7 sa uskutočnil 24. mája 1962. V podstate išlo o opakovanie letu Johna Glenna, prvého Američana na obežnej dráhe, z 20. februára 1962. Carpenterovi sa počas letu podarilo pozorovať a vyfotografovať pohyb farebných kotúčov. Zisťovalo sa tým, ktoré farby sú vo vesmíre najlepšie viditeľné. Svetelné častice, o ktorých sa zmieňoval už Glenn, sa mu podarilo zachytiť na film. Potvrdil zrakom teóriu, že zapadajúce slnko pri pohľade z vesmíru vyzerá plocho. Carpenterov výkon na obežnej dráhe však nebol hodnotený príliš dobre, pretože kvôli jeho snahe nastaviť loď vždy do najvhodnejšej polohy pre fotografovanie spotreboval nadmerné množstvo paliva a zbytočne tak ohrozil svoju bezpečnosť. Do vesmíru už viackrát neletel.

### Po lete

Na jeseň 1963 si vzal dlhodobé voľno z oddielu astronautov, aby sa mohol venovať podmorskému projektu SEALAB vojenského námorníctva. V roku 1964 utrpel pri motocyklovej havárii zranenie ramena, ktoré ho už úplne vyradilo zo zoznamu možných kandidátov na ďalší kozmický let. V roku 1965 strávil 30 dní na stanici SEALAB II so skupinou odvážlivcov v hĺbke 62 metrov pod hladinou Tichého oceánu pri pobreží Kalifornie. Zaujímavosťou je, že počas jeho pobytu v SEALAB II nadviazal aj spojenie s kozmickou loďou Gemini 5 na obežnej dráhe Zeme, na palube ktorej vtedy boli astronauti Gordon Cooper a Pete Conrad. Ich konverzácia však bola krátka, nie celkom uvoľnená, signál kolísal, ale Carpenterov hlas, zmenený héliom v atmosfére SEALAB II, bol zábavný. Carpenter sa potom vrátil k povinnostiam v NASA ako výkonný asistent riaditeľa Strediska pilotovaných letov v Houstone a angažoval sa v konštrukcii lunárneho modulu pre program Apollo a vo výcviku posádok pod vodou. Z NASA odišiel 10. augusta 1967. V júli 1969 odišiel z námorníctva do zálohy a začal súkromne podnikať v Los Angeles. Scott Carpenter zomrel 10. októbra 2013 vo veku 88 rokov v hospici v Denveri, kde pobýval po prekonanej mozgovej mŕtvici.

Galéria
-------

* Oficiálny portrét z roku 1959Oficiálny portrét z roku 1959
* Oficiálny portrét z roku 1960Oficiálny portrét z roku 1960
* Carpenter pózuje pred lietadlom F-106 NASACarpenter pózuje pred lietadlom F-106 NASA
* Carpenter v období, keď pôsobil ako náhradník Johna Glenna pre let Mercury-Atlas 6, 13. február 1962Carpenter v období, keď pôsobil ako náhradník Johna Glenna pre let Mercury-Atlas 6, 13. február 1962
* Oficiálny portrét z roku 1962Oficiálny portrét z roku 1962
* Carpenter pózuje počas predletových príprav pri Riadiacom stredisku Mercury (Mercury Control Center) na Cape CanaveralCarpenter pózuje počas predletových príprav pri Riadiacom stredisku Mercury (*Mercury Control Center*) na Cape Canaveral
* Carpenter dohliada na maľovanie mena Aurora 7 na kabínu svojej kozmickej lodeCarpenter dohliada na maľovanie mena *Aurora 7* na kabínu svojej kozmickej lode
* Carpenter v deň štartuCarpenter v deň štartu
* Carpenter nastupuje do kabíny kozmickej lode Aurora 7Carpenter nastupuje do kabíny kozmickej lode *Aurora 7*
* Carpenter v lodi Aurora 7 na obežnej dráhe, 24. máj 1962Carpenter v lodi *Aurora 7* na obežnej dráhe, 24. máj 1962
* Carpenter po vyzdvihnutí na palube lietadlovej lode USS IntrepidCarpenter po vyzdvihnutí na palube lietadlovej lode USS *Intrepid*
* Carpenter telefonuje s prezidentom Johnom F. Kennedym po lete Mercury-Atlas 7Carpenter telefonuje s prezidentom Johnom F. Kennedym po lete Mercury-Atlas 7
* Carpenter so svojou rodinou počas návštevy prezidenta Kennedyho v Bielom dome, 5. jún 1962Carpenter so svojou rodinou počas návštevy prezidenta Kennedyho v Bielom dome, 5. jún 1962
* Oficiálny portrét z roku 1964Oficiálny portrét z roku 1964
* Carpenter v SEALAB II, 1965Carpenter v SEALAB II, 1965
* Oficiálny portrét z roku 1965Oficiálny portrét z roku 1965
* Carpenter v roku 1999Carpenter v roku 1999
* Carpenter počas osláv 50. výročia letu prvého Američana do vesmíru, 5. máj 2011Carpenter počas osláv 50. výročia letu prvého Američana do vesmíru, 5. máj 2011

Referencie
----------

1. ↑  VÍTEK, Antonín; LÁLA, Petr. *Malá encyklopedie kosmonautiky*. Praha : Mladá fronta, 1982. Kapitola Kosmonauti-piloti USA, s. 357.
2. 1 2  iDNES.cz, ČTK. Zemřel astronaut Scott Carpenter, čtvrtý Američan v kosmu. *iDNES.cz* (Praha: MAFRA), 2013-10-10. Dostupné online [cit. 2021-05-27].

Literatúra
----------

* CODR, Milan. *Sto hvězdných kapitánů*. 1. vyd. Praha : Práce, 1982. 480 s. ISBN 24-033-82.

Iné projekty
------------

Commons
* Spolupracuj na Commons Commons ponúka multimediálne súbory na tému **Malcolm Scott Carpenter**

Externé odkazy
--------------

* Scott Carpenter na stránkach NASA (po anglicky)
* Oficiálny životopis na stránkach NASA (po anglicky)
* Scott Carpenter na stránkach spacefacts.de (po anglicky)
* Scott Carpenter v Malej encyklopédii kozmonautiky (po česky)
* Malcolm Scott Carpenter (1925 – 2013) (po česky)

Autoritné údaje: * BnF: 17030854w
* GND: 124731724
* ISNI: 0000 0000 8134 5342
* LCCN: n50058764
* VIAF: 55088464
* WorldCat: lccn-n50058764